**Информационен бюлетин на Съвета по международни счетоводни стандарти (IASB) – септември 2019 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).  
  
Съветът проведе заседания от 24 до 26 септември 2019 г. в офисите на Фондация МСФО в Лондон.

Темите, по реда на обсъждането им, включваха:

* [Консултации по програмата](https://www.ifrs.org/news-and-events/updates/iasb-updates/september-2019/#1)
* [Изследователска програма](https://www.ifrs.org/news-and-events/updates/iasb-updates/september-2019/#2)
* [Въпроси, свързани с въвеждането и прилагането на стандартите —обременяващи договори](https://www.ifrs.org/news-and-events/updates/iasb-updates/september-2019/#3)
* [Класифициране на пасивите като текущи или нетекущи (Изменение на МСС 1)](https://www.ifrs.org/news-and-events/updates/iasb-updates/september-2019/#4)
* [Бизнес комбинации под общ контрол](https://www.ifrs.org/news-and-events/updates/iasb-updates/september-2019/#5)
* [Финансови инструменти с характеристики на собствен капитал](https://www.ifrs.org/news-and-events/updates/iasb-updates/september-2019/#6)
* [Реформа на референтните лихвени проценти](https://www.ifrs.org/news-and-events/updates/iasb-updates/september-2019/#7)
* [Дейности с регулирани цени](https://www.ifrs.org/news-and-events/updates/iasb-updates/september-2019/#8)
* [Коментар на ръководството](https://www.ifrs.org/news-and-events/updates/iasb-updates/september-2019/#9)
* [Инициатива за оповестяване](https://www.ifrs.org/news-and-events/updates/iasb-updates/september-2019/#10)
* [Основни финансови отчети](https://www.ifrs.org/news-and-events/updates/iasb-updates/september-2019/#11)
* [Преглед и актуализация на стандарта за МСП](https://www.ifrs.org/news-and-events/updates/iasb-updates/september-2019/#12)
* [Дъщерни предприятия, които са МСП](https://www.ifrs.org/news-and-events/updates/iasb-updates/september-2019/#13)
* [Добивни дейности](https://www.ifrs.org/news-and-events/updates/iasb-updates/september-2019/#14)
* [Преглед след въвеждане на МСФО 10, МСФО 11 и МСФО 12](https://www.ifrs.org/news-and-events/updates/iasb-updates/september-2019/#15)

**Допълнителна информация**

Предстоящи заседания на Съвета:

* 21–25 октомври 2019 г.
* 18–22 ноември 2019 г.
* 9–12 декември 2019 г.

**Консултации по програмата за 2020 г. (Документ по програмата 24)**

На 24 септември 2019 г. Съветът проведе заседание, за да обсъди предложения от екипа подход спрямо консултациите във връзка с програмата и за да бъде запознат с устна актуална информация относно съветите, предоставени от Консултативния съвет по МСФО по време на заседанието му от септември 2019 г.

Съветът отбеляза подкрепата си за предложения от екипа подход, който предвижда провеждането на допитване чрез дейности на терен преди Съветът да публикува искане за предоставяне на информация. Целта на това допитване чрез дейности на терен е да се разработят пълни описания на потенциалните проекти, които да бъдат включени в искането за предоставяне на информация.

Съветът отбеляза също така и подкрепата си за предложените от екипа препоръки да предостави подробен списък на потенциални проекти в искането си за предоставяне на информация—описан като Подход Б в Документ по програмата 24.

***Следващи етапи***

Екипът ще проведе допитвания чрез дейности на терен през последното тримесечие на 2019 г. и първото тримесечие на 2020 г. с оглед изготвянето на подробен списък на потенциалните проекти за включване в искането за предоставяне на информация. На бъдещи свои заседания Съветът ще определи съдържанието на Искането за предоставяне на информация.

**Актуална информация във връзка с изследователската програма (Документ по програмата 8)**

На 24 септември 2019 г. Съветът проведе заседание, за да бъде запознат с актуална информация относно изследователската си програма. Информация относно изследователската програма на Съвета е достъпна [тук](https://www.ifrs.org/projects/work-plan/research-programme/).

Съветът отбеляза, че:

* на 10 септември 2019 г. на уебсайта на Съвета бе публикувана [статия](https://www.ifrs.org/news-and-events/2019/09/better-information-about-business-combinations-goodwill-and-impairment-project-update/), която разглежда предварителните виждания на Съвета във връзка с репутацията и обезценката. Съветът изготвя документ за обсъждане във връзка с този проект, като понастоящем очаква документът да бъде готов за публикуване през февруари 2020 г.;
* изследователският проект, посветен на пенсионните доходи, които зависят от възвръщаемостта на активите, се очаква да бъде възобновен през четвъртото тримесечие на 2019 г., с цел да бъде поискано от Съвета за направи преглед на проекта през втората половина на 2020 г.; и
* доколкото останалата работа е с по-голям приоритет, малко вероятно е през следващите няколко месеца да започне работата по проектите, изчакващи реда си или по прегледа след въвеждане на МСФО 5 *Нетекущи активи, държани за продажба и преустановени дейности*.

От Съвета не бе поискано да взема каквито и да е решения.

***Следващ етап***

Съветът очаква да бъде запознат със следващата актуална информация във връзка с изследователската си програма след три–четири месеца.

**Въпроси, свързани с въвеждането и прилагането на стандартите (Документ по програмата 12)**

На 24 септември 2019 г. Съветът проведе заседание, за да обсъди въпроси, свързани с въвеждането и прилагането на стандартите.

***Обременяващи договори—разходи за изпълнението на договора* (Документ по програмата 12)**

Съветът обсъди становищата, получени в качеството на обратна информация, във връзка с Проекта за обсъждане *Обременяващи договори—* *разходи за изпълнението на договора*.

Съветът реши да продължи работата по проекта си да извърши изменения с тесен обхват в МСС 37, за да поясни кои разходи предприятието включва при определяне на „разходите за изпълнението“ на даден договор за целите на оценяване на това дали този договор е обременяващ.

Съветът реши в порядък на работна хипотеза да посочи, че съгласно предложеното в Проекта за обсъждане, тези разходи включват разходите, които се отнасят пряко до договора.

***Следващ етап***

На бъдещо свое заседание Съветът ще разгледа и обсъди други аспекти на получените като обратна информация във връзка с Проекта за обсъждане становища.

**Класифициране на пасивите като текущи или нетекущи (Изменение на МСС 1) (Документ по програмата 29)**

На 24 септември 2019 г. Съветът проведе заседание, за да финализира изменението на параграфи 69–76 от МСС 1 *Представяне на финансови отчети*. Изменените параграфи се отнасят до класифицирането на пасивите като текущи или нетекущи.

Съветът реши да не представя за допълнително обсъждане измененията. Всичките четиринадесет членове на Съвета изразиха съгласие с това решение.

Съветът реши, че измененията следва да се прилагат по отношение на годишни отчетни периоди, започващи на или след 1 януари 2022 г. Всичките четиринадесет членове на Съвета изразиха съгласие с това решение.

Нито един от членовете на Съвета не даде индикации, че възнамерява да изрази несъгласие с публикуване на измененията.

Всичките четиринадесет членове на Съвета потвърдиха, че са се уверили, че Съветът е изпълнил приложимите стъпки от регламентираната процедура и е провел достатъчно консултации и е извършил достатъчно анализи, за да се пристъпи към процедурата по гласуване на измененията.

**Бизнес комбинации под общ контрол (Документ по програмата 23)**

На 25 септември 2019 г. Съветът проведе заседание, за да обсъди изследователския проект, посветен на бизнес комбинациите под общ контрол.

***Документ по програмата 23A: Кога да бъде прилаган съответният подход за оценяване***

**Обобщение на временните решения на Съвета**

Сделката засяга ли неконтролиращите акционери на получаващото предприятие?

Инструментите на собствения капитал на получаващото предприятие търгуват ли се на публичен пазар?

Дали всички неконтролиращи акционери са свързани лица с получаващото предприятие?

Дали получаващото предприятие е избрало да прилага подход на отчитане на базата на балансовите стойности и дали всички негови неконтролиращи акционери са били информирани и не са възразили получаващото предприятие да прилага този подход?

Да

Не

Да

Не

Да

Не

Не

Да

Проект „Бизнес комбинации под общ контрол“

Съветът реши в порядък на работна хипотеза, че предстоящият да бъде публикуван документ за обсъждане относно бизнес комбинациите под общ контрол („Документът за обсъждане“) не следва да предлага един единствен подход за оценяване по отношение на всички сделки и операции, попадащи в обхвата на проекта.

Дванадесет от четиринадесетте членове на Съвета изразиха съгласие, а двама - несъгласие с това решение.

Съветът реши в порядък на работна хипотеза, че предстоящият да бъде публикуван документ за обсъждане следва да изложи предварителното виждане, че подходът на текущата стойност, базиран на метода на придобиването, следва да се изисква по отношение на сделки и операции, попадащи в обхвата на проекта, които засягат неконтролиращите акционери на получаващото предприятие, освен в случаите, когато инструментите на собствения капитал на получаващото предприятие не се търгуват на публичен пазар и е приложимо едно от следните условия:

1. всички неконтролиращи акционери са свързани лица с получаващото предприятие; или
2. получаващото предприятие избира да прилага подход на счетоводно отчитане на базата на съществуващите балансови стойности и всички негови неконтролиращи акционери са били информирани и не са възразили за това, получаващото предприятие да прилага този подход.

МСФО стандартите описват публичния пазар като местна или чуждестранна фондова борса или пазар за извънборсова търговия (нерегулиран пазар), включително местни и регионални пазари.

Единадесет от четиринадесетте членове на Съвета изразиха съгласие, а трима - несъгласие с това решение.

Съветът реши в порядък на работна хипотеза, че предстоящият да бъде публикуван документ за обсъждане следва да предлага подход на счетоводно отчитане на базата на съществуващите балансови стойности по отношение на всички останали сделки и операции, попадащи в обхвата на проекта.

Всичките четиринадесет членове на Съвета изразиха съгласие с това решение.

***Следващи етапи***

На бъдещи свои заседания Съветът ще обсъди как да бъдат прилагани подходът на текущата стойност, базиран на метода на придобиването, и подходът на счетоводно отчитане на базата на съществуващите балансови стойности, както и каква информация следва да бъде предоставяна в пояснителните приложения към финансовия отчет.

**Финансови инструменти с характеристики на собствен капитал (Документ по програмата 5)**

На 25 септември 2019 г. Съветът проведе заседание, за да обсъди посоката на развитие на проекта „Финансови инструменти с характеристики на собствен капитал“*.* Съветът реши в порядък на работна хипотеза за подход, който адресира проблеми от практиката, като поясни някои от принципите в МСС 32 (Алтернатива В от Документ по програмата 5).

Всичките четиринадесет членове на Съвета изразиха съгласие с това решение.

Съветът също така изрази съгласие в порядък на работна хипотеза с целите и критериите, изложени в Документ по програмата 5 да определи обхвата на проекта (при условие, че бъдат приети определени предложения) и даде указания на екипа да изготви подробно предложение относно проекта.

Всичките четиринадесет членове на Съвета изразиха съгласие с това решение.

***Следващ етап***

На бъдещо заседание Съветът ще обсъди подробното предложение относно проекта.

**Реформа на референтните лихвени проценти (Документ по програмата 14)**

На 25 септември 2019 г. Съветът проведе заседание, за да обсъди в предварителен план втората фаза на проекта. По-специално, Съветът обсъди предварителния обхват на проекта и разгледа сроковете за бъдещите обсъждания в рамките на Съвета.

От Съвета не бе поискано да взема каквито и да е решения.

***Следващ етап***

На заседанието си през октомври 2019 г. Съветът ще обсъди потенциални счетоводни въпроси, отнасящи се до класифицирането и оценяването на финансовите инструменти.

**Дейности с регулирани цени (Документ по програмата 9)**

На 25 септември 2019 г. Съветът проведе заседание, за да обсъди счетоводния модел („моделът“), който се разработва по отношение на регулаторните активи и регулаторните пасиви. Документ по програмата 9 предостави, единствено с информационна цел, обобщение на взетите в порядък на работна хипотеза решения на Съвета, които определят характеристиките на модела.

***Допълнителен анализ на границата на регулаторното споразумение* (Документ по програмата 9A)**

Съветът реши в порядък на работна хипотеза, че:

1. когато определя границата на регулаторното споразумение, предприятието следва да вземе под внимание всички опции, които биха могли да засегнат въпросната граница, с изключение на тези опции, които притежателят – предприятието или регулаторният орган – няма да има практическата способност да упражни при никакви обстоятелства; и
2. когато оценява дали дадена опция засяга границата на регулаторното споразумение, предприятието не следва да вземе под внимание нито вероятността тази опция да бъде упражнена, нито намеренията на съответната страна.

Всичките четиринадесет членове на Съвета изразиха съгласие с това решение.

Съветът реши в порядък на работна хипотеза да включи в проекта за обсъждане насоки за приложение относно факторите, които предприятието следва да взема под внимание при определяне на границата на регулаторното споразумение. Такива фактори включват сегашния срок на регулаторното споразумение, опциите, засягащи границата му и механизмите за връщане в изходно положение.

Всичките четиринадесет членове на Съвета изразиха съгласие с това решение.

Съветът реши в порядък на работна хипотеза, че когато границата на регулаторното споразумение се променя, предприятието следва – в периода на промяната:

1. да признае правата и задълженията, които ще генерират парични потоци в рамките на оценената повторно граница като регулаторни активи и регулаторни пасиви, ако те отговарят на критериите за признаване, заложени в модела;
2. да оповести тези регулаторни активи и регулаторни пасиви отделно от други увеличения на регулаторни активи или регулаторни пасиви в:
   1. разбивката на регулаторните приходи или регулаторните разходи за периода; или
   2. равнението на балансовите стойности на регулаторните активи и регулаторните пасиви от началото до края на периода; и
3. да оповести обстоятелствата, които са довели до признаването на такива регулаторни активи или регулаторни пасиви, включително факторите, които предприятието е взело под внимание при повторното оценяване на границата на регулаторното споразумение.

Тринадесет от четиринадесетте членове на Съвета изразиха съгласие, а един - несъгласие с това решение.

***Изменения в други МСФО стандарти* (Документ по програмата 9Б)**

Съветът обсъди въпроса дали следва да бъдат разработени изменения в други МСФО стандарти или насоки за приложение, за да се поясни как предприятието следва да прилага модела.

Съветът реши в порядък на работна хипотеза, че не е необходимо да изготвя или предоставя допълнителни изменения в други стандарти или насоки за приложение, освен тези, за които решение бе взето в порядък на работна хипотеза на заседанията през ноември 2018 г. и юли 2019 г. Съветът обаче поиска от екипа да проучи въпроса дали може да е необходимо изменение в МСС 34 *Междинно финансово отчитане,* за да се изиска предприятието да представя регулаторните приходи и регулаторните разходи, както и регулаторните активи и регулаторните пасиви, като позиции на отделни редове, когато неговият междинен финансов отчет включва комплект съкратени финансови отчети.

Всичките четиринадесет членове на Съвета изразиха съгласие с това решение.

***Преход* (Документ по програмата 9В)**

Съветът реши в порядък на работна хипотеза:

1. че предприятие, което понастоящем прилага МСФО стандартите следва, в съответствие с МСС 8 *Счетоводна политика, промени в счетоводните приблизителни оценки и грешки*, да прилага модела ретроспективно спрямо всеки представен предходен отчетен период;
2. че предприятие, прилагащо за първи път МСФО стандартите, следва да прилага модела към датата на преминаване към МСФО стандартите, както е дефинирано в МСФО 1 *Прилагане за първи път на Международните стандарти за финансово отчитане*;
3. да запази изключението от изискванията по отношение на приетата стойност в параграф Г8Б на МСФО 1; и
4. че на предприятие, което понастоящем прилага МСФО стандартите следва да бъде разрешено да избере да не прилага модела ретроспективно по отношение на бизнес комбинации, които са осъществени преди началото на най-ранния представен период (минали бизнес комбинации).

Всичките четиринадесет членове на Съвета изразиха съгласие с тези решения.

В случай че предприятието избере да не прилага модела ретроспективно по отношение на минали бизнес комбинации, Съветът реши в порядък на работна хипотеза, че предприятието следва:

1. да признае само тези регулаторни активи и регулаторни пасиви, произтичащи от всички минали бизнес комбинации, които все още съществуват към датата на преминаване към модела; и
2. да признае всяка произтичаща в резултата на това промяна като корекция на балансовата стойност на репутацията. Ако тази корекция намалява балансовата стойност на репутацията до нула, предприятието следва да признава всяка оставаща сума от корекцията в неразпределената печалба или, в случай че това е целесъобразно, в друга категория на собствения капитал.

Предприятие, избрало да не прилага модела ретроспективно по отношение на минали бизнес комбинации, следва да прилага този избор спрямо всички свои минали бизнес комбинации.

Дванадесет от четиринадесетте членове на Съвета изразиха съгласие, а двама - несъгласие с това решение.

В някои ситуации предприятието може преди това да е признало регулаторни салда, възникнали поради факта, че регулаторното споразумение дава на предприятието право да включи суми, отнасящи се до репутацията, в бъдеща цена или цени, начислявани на клиентите. Моделът не третира такива права като регулаторни активи и следователно те няма да бъдат признати като активи. Съветът реши в порядък на работна хипотеза, че при преминаването към модела предприятие, което понастоящем прилага МСФО стандартите както и предприятие, което прилага за първи път МСФО стандартите следва да рекласифицират тези салда в репутацията.

Единадесет от четиринадесетте членове на Съвета изразиха съгласие, а трима - несъгласие с това решение.

***Следващ етап***

Към момента Съветът очаква да публикува проект за обсъждане през второто тримесечие на 2020 г.

**Коментар на ръководството (Документ по програмата 15)**

На 25 септември 2019 г. Съветът проведе заседание, за да обсъди насоки, които да бъдат включени в преработеното Изложение за практика по МСФО 1 *Коментар на ръководството* („Изложението за практика”) относно качествата, които водят до достоверно представяне.

***Достоверно представяне в коментара на ръководството* (Документ по програмата 15A)**

Съветът реши в порядък на работна хипотеза, че преработеното Изложение за практика ще:

1. включва насоки относно качествата, които водят до достоверно представяне—пълнота, неутралност и липса на грешки; и
2. пояснява, че тези качества следва да бъдат максимално повишени в степента, в която това е възможно.

Всичките четиринадесет членове на Съвета изразиха съгласие с това решение.

Съветът реши в порядък на работна хипотеза, че преработеното Изложение за практика ще включва описание на пълнотата, базирано на параграф 2.14 от *Концептуалната рамка за финансово отчитане* (*„Концептуалната рамка”*). В частност, това описание ще пояснява, че:

1. пълното описание на даден въпрос следва да включва съществена информация относно естеството на този въпрос и относно факторите и обстоятелствата, които биха могли да окажат влияние върху него;
2. пълнотата на описанието на даден въпрос се определя чрез препратка към информационните нужди на основните потребители. За да бъде пълно, описанието на даден въпрос не изисква непременно ръководството да предоставя цялата информация, с която то разполага във връзка с този въпрос.

Всичките четиринадесет членове на Съвета изразиха съгласие с това решение.

Съветът реши в порядък на работна хипотеза, че преработеното Изложение за практика ще:

1. изисква коментарът на ръководството да бъде неутрален. За да се улесни това:
   1. на всеки въпрос, който трябва да бъде разгледан в коментара на ръководството, следва да бъде отдавано дължимото значение; и
   2. цялостният тон и език, използвани в коментара на ръководството, следва да допринасят за непредубедено описание на резултатите от дейността и състоянието на предприятието.
2. включва описание на неутралността, базирано на параграф 2.15 от *Концептуалната рамка*. В частност, това описание ще пояснява, че за да бъде неутрално описанието на даден въпрос, информацията за него не може да бъде пропускана, прикривана, да й се отдава неправомерна значимост или по друг начин да бъде манипулирана, за да се повлияе в благоприятна или неблагоприятна посока върху виждането на основните потребители по този въпрос.
3. изисква пояснителна информация, която да помогне на основните потребители да разберат вероятността от определени резултати в рамките на диапазона, когато се предоставя диапазон от възможни резултати.

Всичките четиринадесет членове на Съвета изразиха съгласие с това решение.

Съветът обсъди какви насоки относно липсата на грешки следва да бъдат включени в преработеното Изложение за практика, но не взе никакво решение по тази тема. Съветът открои също така важното значение на използването на достъпен език при описанието на качествените характеристики на полезната финансова информация в преработеното Изложение за практика.

***Следващи етапи***

Съветът ще обсъди насоки относно качествените характеристики, повишаващи полезността на информацията и елементите на съдържанието на коментара на ръководството, започвайки с бизнес модела.

**Инициатива за оповестяване—целеви преглед на оповестяванията на ниво стандарти (Документ по програмата 11)**

На 25 септември 2019 г. Съветът проведе заседание, за да обсъди изменение в целите на оповестяването в МСФО 13 *Оценяване по справедлива стойност*.

***МСФО 13 Цели на оповестяването* (Документ по програмата 11A)**

*Всеобхватна цел на оповестяването с висока степен на обобщеност*

Съветът реши в порядък на работна хипотеза да включи всеобхватна цел на оповестяването с висока степен на обобщеност в МСФО 13, изисквайки предприятието:

1. да оповестява информация, която дава възможност на потребителите на финансовите отчети да оценят експозицията на предприятието на несигурността, свързана с неговите оценки по справедлива стойност. В частност, оповестената информация следва да даде възможност на потребителите да разберат значимостта на активите и пасивите на предприятието и на инструментите на собствения му капитал, оценени по справедлива стойност; как са били определени оценките по справедлива стойност; и как промените в тези оценки биха оказали влияние върху финансовия отчет на предприятието.
2. да преценява нивото на детайлност, необходимо, за да бъдат удовлетворени специфичните цели на оповестяването (също така изложени в настоящия *Бюлетин с актуални информация*) и да гарантира, че всяка полезна информация относно оценките по справедлива стойност на предприятието не се прикрива чрез голям обем незначителни подробности.

Десет от четиринадесетте членове на Съвета изразиха съгласие, а четирима - несъгласие с това решение.

*Специфични цели на оповестяването*

Съветът реши в порядък на работна хипотеза да включи специфични цели на оповестяването в МСФО 13. Тези цели биха изисквали предприятието да оповестява информация, която да дава възможност на потребителите на финансовите отчети:

1. да разберат сумата, естеството и други характеристики на класовете активи, пасиви и инструменти на собствения капитал на предприятието в рамките на всяко едно ниво от йерархията на справедливите стойности. Тринадесет от четиринадесетте членове на Съвета изразиха съгласие, а един - несъгласие с това решение.
2. да разберат съществените техники и входяща информация, използвани при извличане на оценките по справедлива стойност на предприятието. Всичките четиринадесет членове на Съвета изразиха съгласие с това решение.
3. да разберат факторите за промяна в оценките по справедлива стойност от началото на отчетния период до края на този период. Всичките четиринадесет членове на Съвета изразиха съгласие с това решение.
4. да разберат диапазона от разумно възможни справедливи стойности към отчетната дата по отношение на активите, пасивите и инструментите на собствения капитал на предприятието, оценени по справедлива стойност. Тринадесет от четиринадесетте членове на Съвета изразиха съгласие, а един - несъгласие с това решение.

Съветът реши в порядък на работна хипотеза да изисква предприятие, което оповестява справедливата стойност на активи и пасиви, които *не са* оценени по справедлива стойност в отчета за финансовото състояние, да оповестява информация, която да даде възможност на потребителите на финансовите отчети да разберат сумата, естеството и други характеристики на тези активи и пасиви в рамките на всяко едно ниво от йерархията на справедливите стойности. Десет от четиринадесетте членове на Съвета изразиха съгласие, а четирима - несъгласие с това решение.

Съветът даде указания на екипа да обмисли как по най-добър начин да отрази коментарите на Съвета при изготвяне на проекта на документа.

*Други информационни нужди на потребителите на финансовите отчети*

Съветът реши в порядък на работна хипотеза да не разработва специфични цели на оповестяването, за да адресира информационните нужди на потребителите на финансови отчети, отнасящи се до прогнозирането на бъдещи изменения в справедливата стойност. Всичките четиринадесет членове на Съвета изразиха съгласие с това решение.

***Следващи етапи***

На бъдещо свое заседание Съветът ще обсъди:

1. информация за удовлетворяване целите на оповестяването в МСС 19 *Доходи на наети лица*;
2. информация за удовлетворяване целите на оповестяването в МСФО 13; и
3. поуките, усвоени в резултат на процедурата за тестване при целевия преглед на оповестяванията на ниво стандарти и потенциални изменения в проекто-насоките на Съвета относно разработването и изготвянето на чернова на целите на оповестяването и изискванията по отношение на оповестяването в бъдеще.

**Основни финансови отчети (Документ по програмата 21)**

На 25 септември 2019 г. Съветът проведе заседание, за да обсъди:

1. как да бъде представен проектът за обсъждане, който на 24 юли 2019 г. Съветът даде указания на екипа да подготви за гласуване; и
2. броя на примерите с цел илюстрация на отчета или отчетите за финансовите резултати от дейността, които следва да бъдат включени в проекта за обсъждане, за да бъдат онагледени предложенията на Съвета.

Съветът реши в порядък на работна хипотеза да:

1. представи проекта за обсъждане като [проект на] нов МСФО стандарт, а не като изменение на МСС 1 *Представяне на финансови отчети*. Дванадесет от четиринадесетте членове на Съвета изразиха съгласие, а двама - несъгласие с това решение.
2. да намали до няколко броя на примерите на отчета или отчетите за финансовите резултати от дейността, илюстриращи предложенията на Съвета по отношение на междинните сборове. (Това взето в порядък на работна хипотеза решение заменя временното решение, взето от Съвета по време на заседанието му през ноември 2018 г.) Дванадесет от четиринадесетте членове на Съвета изразиха съгласие, а двама - несъгласие с това решение.

***Следващ етап***

Екипът ще продължи работата по подготовката на проекта за обсъждане, който да бъде подложен на гласуване.

**Всеобхватен преглед 2019 г. на стандарта *МСФО за МСП* (Документ по програмата 30)**

На 26 септември 2019 г. Съветът проведе заседание, за да обсъди всеобхватния преглед за 2019 г. на стандарта *МСФО за МСП* („Преглед 2019 г.“).

***Обхват на стандарта* МСФО за МСП (Документ по програмата 30A)**

Съветът реши да не търси виждания в искането за предоставяне на информация, което ще бъде публикувано като част от Прегледа за 2019 г. („Искане за предоставяне на информация“) относно коригирането на обхвата на стандарта *МСФО за МСП,* за да включи някои публично отчитащи се предприятия. Дванадесет от четиринадесетте членове на Съвета изразиха съгласие, а двама - несъгласие с това решение.

***Нови МСФО стандарти—МСС 19*Доходи на наети лица (Документ по програмата 30Б)**

Съветът реши да потърси виждания относно:

1. запазване на съществуващите изисквания в параграф 28.24 от стандарта *МСФО за МСП* относно избора на счетоводна политика по отношение на актюерски печалби и загуби. Дванадесет от четиринадесетте членове на Съвета изразиха съгласие, а един - несъгласие с това решение. Един от членовете отсъстваше.
2. отказа от привеждане в съответствие и хармонизиране на стандарта *МСФО за МСП* с параграф 127 от МСС 19 по отношение определянето на преоценки на нетния актив или пасив за дефинирани доходи. Дванадесет от четиринадесетте членове на Съвета изразиха съгласие, а един - несъгласие с това решение. Един от членовете отсъстваше.
3. привеждането в съответствие и хармонизирането на изискванията за признаване по отношение доходите при прекратяване на трудовото правоотношение в параграф 28.34 от стандарта *МСФО за МСП* с тези в МСС 19. Осем от четиринадесетте членове на Съвета изразиха съгласие, а петима - несъгласие с това решение. Един от членовете отсъстваше.
4. текущата практика и проблемите, свързани с прилагането, отнасящи се до използването на опростяванията, разрешени в параграф 28.19 от стандарта *МСФО за МСП* съгласно изключението във връзка с „неоправдани разходи или усилия“. Тринадесет от четиринадесетте членове на Съвета изразиха съгласие. Един от членовете отсъстваше.
5. отказа от привеждане в съответствие и хармонизиране на Раздел 28 от стандарта *МСФО за МСП* с останалите изменения, направени в МСС 19 през 2011 г. Тринадесет от четиринадесетте членове на Съвета изразиха съгласие. Един от членовете отсъстваше.

***Въпроси и отговори, разработени от Групата за въвеждане и прилагане на стандарта за МСП* (Документ по програмата 30В)**

Съветът реши да потърси виждания относно:

1. инкорпорирането в стандарта *МСФО за МСП* на въпроси и отговори, разработени от Групата за въвеждане и прилагане на стандарта за МСП;
2. добавянето към стандарта *МСФО за МСП* на дефиницията на договори за финансова гаранция от МСФО 9 *Финансови инструменти*; и
3. хармонизирането с МСФО 9 на изискванията по отношение на договори за финансова гаранция, издадени от предприятието.

Единадесет от четиринадесетте членове на Съвета изразиха съгласие, а двама - несъгласие с това решение. Един от членовете отсъстваше.

***Предходни решения на Съвета—МСС 23* Разходи по заеми (Документ по програмата 30Г)**

Съветът реши да не търси виждания относно това дали и как да хармонизира и приведе в съответствие стандарта *МСФО за МСП* с МСС 23 *Разходи по заеми*. Единадесет от четиринадесетте членове на Съвета изразиха съгласие, а двама - несъгласие с това решение. Един от членовете отсъстваше.

***Криптовалута* (Документ по програмата 30Д)**

Съветът реши да потърси виждания относно това дали притежаването на криптовалута и емитирането на криптоактиви са широкоразпространени и съществени сред предприятията, отговарящи на условията да прилагат стандарта *МСФО за МСП*. Девет от четиринадесетте членове на Съвета изразиха съгласие, а трима - несъгласие с това решение. Един от членовете отсъстваше.

Съветът реши да не търси виждания:

1. относно възможните алтернативни подходи спрямо счетоводното отчитане на криптовалута в стандарта *МСФО за МСП*. Тринадесет от четиринадесетте членове на Съвета изразиха съгласие с това решение. Един от членовете отсъстваше.
2. относно изменението на Раздел 34 от стандарта *МСФО за МСП* за включване на изисквания относно счетоводното отчитане на криптовалута. Дванадесет от четиринадесетте членове на Съвета изразиха съгласие, а един - несъгласие с това решение. Един от членовете отсъстваше.
3. относно това дали добиването и съхраняването на криптовалути са широкоразпространени и съществени сред предприятията, отговарящи на условията да прилагат стандарта *МСФО за МСП*. Девет от четиринадесетте членове на Съвета изразиха съгласие, а четирима - несъгласие с това решение. Един от членовете отсъстваше.

***Предходни решения на Съвета —МСФО 11* Съвместни споразумения (Документ по програмата 30Е)**

Съветът поиска от екипа да изготви допълнителен доклад относно хармонизирането и привеждането в съответствие с МСФО 11 *Съвместни споразумения*.

***Обобщение на решенията на Съвета, взети в порядък на работна хипотеза* (Документ по програмата 30Ж)**

Съветът бе запознат с обобщение на взетите в порядък на работна хипотеза решения във връзка с Преглед 2019 г. От Съвета не бе поискано да взема каквито и да е решения.

***Следващи етапи***

През октомври 2019 г. Съветът ще разгледа нуждаещи се от уточняване въпроси и дали в искането за предоставяне на информация да потърси виждания относно МСФО 12 *Оповестяване на участия в други предприятия*. Съветът очаква да публикува искането за предоставяне на информация преди края на 2019 г.

**Дъщерни предприятия, които са МСП (Документ по програмата 31)**

На 26 септември 2019 г. Съветът проведе заседание, за да бъде запознат с актуална информация относно изследователския си проект, посветен на дъщерните предприятия, които са МСП. В частност, Съветът обсъди резултатите от една от двете части на проекта; Съветът обсъди резултатите от проучването относно това дали в случай че бъде разработен стандарт, той ще бъде приет и прилаган.

От Съвета не бе поискано да взема каквито и да е решения.

***Следващ етап***

Резултатите от втората от двете части от изследователския проект, анализът на екипа относно това дали изискванията за оповестяване в стандарта *МСФО за МСП* могат да бъдат използвани само с минимално адаптиране, ще бъдат докладвани на бъдещо заседание.

**Добивни дейности (Документи по програмата 19–19Е)**

На 26 септември 2019 г. Съветът проведе заседание, за да обсъди най-новите развития в областите, адресирани от Документа за обсъждане от 2010 г. *Добивни дейности*. Съветът бе запознат също така и с актуална информация относно изследователските дейности по този проект и планираните дейности на терен за оставащото време до края на годината.

От Съвета не бе поискано да взема каквито и да е решения.

***Следващ етап***

На бъдещо свое заседание Съветът ще обсъди обратната информация от дейностите на терен.

**Преглед след въвеждане на МСФО 10 *Консолидирани финансови отчети*, МСФО 11 *Съвместни споразумения* и МСФО 12 *Оповестяване на участия в други предприятия* (Документ по програмата 7)**

На 26 септември 2019 г. Съветът проведе заседание, за да обсъди актуална информация относно първата фаза от прегледа след въвеждане на МСФО 10, МСФО 11 и МСФО 12. Съветът бе информиран, че през октомври екипът ще започне да провежда срещи на терен със заинтересованите страни.

От Съвета не бе поискано да взема каквито и да е решения.

***Следващ етап***

На бъдещо свое заседание Съветът ще разгледа допълнителна актуална информация.